2002/784/EY: Komission päätös, tehty 24 päivänä huhtikuuta 2002, oletetusta valtiontuesta, jonka Saksan liittotasavalta on myöntänyt Wörthin teollisuuskylän yrityksille (ETA:n kannalta merkityksellinen teksti.) (tiedoksiannettu numerolla K(2002) 1482)



Virallinen lehti nro L 282 , 19/10/2002 s. 0057 - 0059



Komission päätös, tehty 24 päivänä huhtikuuta 2002, oletetusta valtiontuesta, jonka Saksan liittotasavalta on myöntänyt Wörthin teollisuuskylän yrityksille (tiedoksiannettu numerolla K(2002) 1482) (Ainoastaan saksankielinen teksti on todistusvoimainen) (ETA:n kannalta merkityksellinen teksti) (2002/784/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen ja erityisesti sen 88 artiklan 2 kohdan ensimmäisen alakohdan, ottaa huomioon sopimuksen Euroopan talousalueesta ja erityisesti sen 62 artiklan 1 kohdan a alakohdan, on mainittujen artiklojen mukaisesti kehottanut asianomaisia esittämään huomautuksensa(1) ja ottaa huomioon nämä huomautukset, sekä katsoo seuraavaa: I MENETTELY (1) Kilpailun pääosasto pyysi 28 päivänä syyskuuta 2000 päivätyllä kirjeellä Saksalta tietoja edellä mainitusta tukitoimenpiteestä. Saksa toimitti sille tietoja 8 päivänä marraskuuta 2000. Komissio pyysi 10 päivänä tammikuuta 2001 päivätyllä kirjeellä lisätietoja, jotka toimitettiin 30 päivänä tammikuuta 2001. (2) Komissio päätti 25 päivänä heinäkuuta 2001 muodollisen tutkintamenettelyn aloittamisesta. Saksa esitti menettelyn aloittamista koskevia huomautuksia 16 päivänä elokuuta 2001 ja 29 päivänä elokuuta 2001. Komissio pyysi 25 päivänä lokakuuta 2001 päivätyllä kirjeellä lisätietoja, jotka toimitettiin 19 päivänä marraskuuta 2001. Komissio sai Yhdistyneeltä kuningaskunnalta huomautuksia tutkintamenettelyn aloittamisesta 5 päivänä marraskuuta 2001 ja 19 päivänä joulukuuta 2001, ja ne toimitettiin edelleen asiasta vastaaville Saksan viranomaisille. Saksan viranomaiset ottivat niihin kantaa 23 päivänä marraskuuta 2001 ja 28 päivänä marraskuuta 2001. Komissio pyysi 20 päivänä marraskuuta 2001 ja 16 päivänä tammikuuta 2002 päivätyillä kirjeillä Yhdistynyttä kuningaskuntaa selventämään eräitä asiaan liittyviä kysymyksiä. Yhdistynyt kuningaskunta vastasi tähän 19 päivänä joulukuuta 2001 ja 11 päivänä helmikuuta 2002 päivätyillä kirjeillä. II TUENSAAJAYRITYSTEN JA OLETETUN TUKITOIMENPITEEN KUVAUS (3) Germersheimin alue ja Germersheimin alueen rakennekehitysyhtiö perustivat yhdessä Industriepark Wörth GmbH -yhtiön (jäljempänä "IPW"). Sen tarkoituksena on kehittää uusi teollisuuskylä DaimlerChryslerin tuotantolaitoksen viereiselle alueelle. (4) IPW sijoitti 6,6 miljoonaa Saksan markkaa teollisuustilojen perustamiseen alueelle. Tilat vuokrattiin DaimlerChryslerin alihankkijoille (MAGNA Seating Systems GmbH, Grammer AG ja Fritzmeier Composite). Saksan hallitus ilmoitti, että teollisuuskylään sijoittautuneet alihankkijat eivät olleet hakeneet investointitukia. (5) Saksan ilmoituksen mukaan teollisuuskylän tuotanto- ja varastotilojen vuokra on yhdeksän Saksan markkaa neliömetriltä ja toimistotilojen vuokra 12 Saksan markkaa neliömetriltä. III SYYT MENETTELYN ALOITTAMISEEN (6) Komissio epäili, vastaavatko IPW:n ja alihankkijoiden väliset vuokrasopimukset "tavanomaisia markkinaehtoja". Koska Germersheimin alue on IPW:ssä enemmistöosakkaana, voitiin epäillä, että IPW antaa alihankkijoille tavallista edullisemmat ehdot, sillä IPW:n julkiset osakkaat ovat luonnollisesti kiinnostuneita houkuttelemaan yrityksiä alueelle. Lisäksi epäiltiin, että IPW-hankkeen ensisijaisena tarkoituksena oli taata DaimlerChryslerin alihankkijoiden asettuminen Wörthin teollisuuskylään. (7) Tarkempien tietojen puuttuessa komissio ei voinut myöskään tarkistaa, vastaako alihankkijayritysten maksama vuokra suunnilleen samanlaisista kohteista pyydettävää vuokraa, kuten Saksan viranomaiset väittivät. Komissiolle ei toimitettu riittäviä todisteita, joista se olisi voinut todeta hankkeen tuottavan IPW:n osakkeenomistajille voittoa. Komissio epäili näin ollen, että hanke on luonteeltaan valtiontukea edullisten vuokraehtojen muodossa ja että se saattaisi olla yhteismarkkinoille soveltumatonta. IV SAKSAN HUOMAUTUKSET (8) Saksan ilmoituksen mukaan teollisuuskylän vuokrat vastaavat markkinoiden tasoa. Lausuntonsa tueksi se esitti useita asiakirjoja. (9) Kaksi kiinteistönvälittäjää vahvistaa, että seudulla vuokrataan vastaavanlaisia teollisuuskiinteistöjä 5-7,5 Saksan markan (2,56-3,83 euron) neliöhintaan tuotanto- ja varastohalleja varten ja 7,5-9,5 Saksan markan (3,83-4,86 euron) neliöhintaan toimistotiloja varten. Seudun talouden tukiyhteenliittymän (Wirtschaftsförderung Südpfalz des Landkreises Germersheim) katsaus tällä hetkellä tarjolla olevien teollisuuskiinteistöjen vuokraehtoihin osoittaa, että toimistotilojen neliövuokra on enintään 12 Saksan markkaa (6,14 euroa) ja varastohallien enintään kymmenen Saksan markkaa (5,11 euroa). Erään paikallislehden kiinteistöilmoitusosastossa varastotiloja tarjotaan alle viiden Saksan markan (2,56 euron) neliöhintaan ja toimistotiloja alle kymmenen Saksan markan (5,11 euron) neliöhintaan. (10) Eräälle teollisuuskylään asettautuneelle yritykselle (Grammar Wörth GmbH) lähetetystä kirjeestä käy ilmi, että se maksoi aikaisemmalla sijaintipaikallaan seitsemän Saksan markan neliövuokraa, mikä on vähemmän kuin sen nykyinen vuokra teollisuuskylässä. DaimlerChrysler AG vahvisti, että se vuokraa omalla tuotantoalueellaan teollisuuskylän välittömässä läheisyydessä sijaitsevia teollisuustiloja 8,83 Saksan markan (4,51 euron) neliöhintaan. (11) Saksan mukaan asiakirjat osoittavat, että Wörthin teollisuuskylän vuokrat ovat vastaavista sijaintipaikoista seudulla pyydettävän vuokratason ylärajoilla. Sen vuoksi voidaan sulkea pois mahdollisuus, että teollisuuskylään sijoittautuneet yritykset olisivat saaneet minkäänlaista etua markkinatasoa alhaisemmista vuokrista. Saksa esitti lisäksi liiketoimintasuunnitelmaan sisältyneen voittoennusteen sekä jäljennöksen yhtiösopimuksesta. V KOLMANSIEN HUOMAUTUKSET (12) Yhdistynyt kuningaskunta välitti pohjoisirlantilaisen Industrial Development Boardin nimissä huomautuksen, jossa todettiin, että Wörthin vuokrahinnat näyttävät olevan erittäin alhaiset verrattuna teollisuuskiinteistöistä Pohjois-Irlannissa maksettaviin vuokriin. (13) Vastauksessaan Yhdistyneen kuningaskunnan huomautuksiin Saksa viittasi siihen, että Pohjois-Irlannin osalta esitetyt luvut saattavat olla vuosivuokria, kun taas komissiolle ilmoitetut tiedot koskevat kuukausivuokrahintoja. (14) Yhdistynyt kuningaskunta peruutti 11 päivänä helmikuuta 2002 päivätyllä kirjeellään aikaisemman huomautuksensa, koska se oli perustunut väärin tulkittuihin tietoihin. Kun asia oli saatu selvitettyä, ei ollut syytä uskoa, että Wörthin teollisuuskylän vuokrat vääristäisivät kilpailua suhteessa vastaavista kiinteistöistä Pohjois-Irlannissa maksettaviin vuokrahintoihin. VI TOIMENPITEEN OIKEUDELLINEN ARVIOINTI (15) Teollisuuskyläaluetta vuokraa tonttien kunnallistekniikalla varustamisesta vastaava yhtiö, joka on julkisessa omistuksessa. Näin ollen kyseessä on julkinen sijoittaja. Sen toteamiseksi, sisältyykö ehtoihin, joilla alihankkijayritykset voivat vuokrata teollisuustiloja Wörthin teollisuuskylästä, EY:n perustamissopimuksen 87 artiklan 1 kohdassa tarkoitettua tukea, komissio tutki, ovatko vuokrahinnat syrjimättömiä, vastaavatko ne markkinaehtoja ja tuottavatko sijoitukset voittoa. (16) Saksan viranomaiset vahvistivat, että yleisesti ottaen kaikki halukkaat yritykset voivat sijoittautua Wörthin teollisuuskylään. (17) Komissio vertasi yritysten Wörthin teollisuuskylässä maksamia vuokria seudulla vastaavista sijaintipaikoista maksettaviin markkinaehtoisiin vuokriin. Vastaavien varasto- ja tuotantotilojen neliövuokra seudulla vaihtelee noin viiden Saksan markan (2,56 euroa) ja kymmenen Saksan markan (5,11 euroa) välillä ja toimistotilojen osalta 7,50 Saksan markan (3,83 euroa) ja 12 Saksan markan (6,14 euroa) välillä. (18) Sen vuoksi komissio katsoo, että Wörthin teollisuuskylässä maksettavien vuokrien (yhdeksän Saksan markkaa (4,6 euroa) neliömetriltä tuotantotilojen osalta ja 12 Saksan markkaa (6,14 euroa) neliömetriltä toimistotilojen osalta) voidaan katsoa vastaavan markkinahintoja eli vastaavista sijaintipaikoista samalla seudulla maksettavia vuokria. Saksan viranomaisten esittämästä liiketoimintasuunnitelmasta komissio toteaa lisäksi hankkeen tuottavan IPW:lle ja sen osakkeenomistajille nettovoittoa. VII PÄÄTELMÄ (19) Komissio toteaa, että edellä kuvatut vuokraehdot ovat markkinaehtojen mukaiset eivätkä sen vuoksi ole EY:n perustamissopimuksen 87 artiklan 1 kohdassa tarkoitettua valtiontukea, ON TEHNYT TÄMÄN PÄÄTÖKSEN: 1 artikla Wörthin teollisuuskylän vuokraehdot ovat markkinaehtojen mukaiset eivätkä sen vuoksi ole EY:n perustamissopimuksen 87 artiklan 1 kohdassa tarkoitettua valtiontukea. 2 artikla Tämä päätös on osoitettu Saksan liittotasavallalle. Tehty Brysselissä 24 päivänä huhtikuuta 2002. Komission puolesta Mario Monti Komission jäsen (1) EYVL C 280, 4.10.2001, s. 2.